Fårup Sommerland bliver en af de parker, der kan få stor glæde af en eventuel nedsættelse af afgiften på strøm. - Det er helt fantastisk, hvis det bliver gennemført, lyder det direktør i Fårup Sommerland, Søren Kragelund. Lige nu er forlystelsesparken den virksomhed, der betaler den næststørste elregning i Jammerbugt Kommune. Men ifølge Det Konservative Folkeparti skal prisen sænkes væsentligt. - Det er rigtig vigtigt at anerkende, at forlystelsesparkerne er en magnet for at få flere turister til at vælge Danmark. Parkerne har meget at sige for, hvor en familie vil holde deres ferie, lyder det fra folketingsmedlem Lene Espersen (Kons.) Det Konservative Folkeparti vil sænke prisen for en kilowatt time fra omkring 1 krone til 25 øre. For Fårup Sommerland betyder det en årlig besparelse på godt en halv million kroner. - Selv om vi har mange gæster og har haft besøgsrekord mange gange de sidste år, så har vi brug for en mindre afgift for at styrke vores konkurrenceevne i forhold til de andre forlystelsesparker i Europa, som også vil lokke turister til, fortæller Søren Kragelund. Det Konservative Folkeparti vil nu arbejde for at få forslaget gennemført ved de kommende vækstforhandlinger.

Opsummering:
Det Konservative Folkeparti lægger nu op til, at nordjyske forlystelsesparker skal betale mindre for deres forbrug af el.